Агенцијата за заштита на правото на слободен пристап до информациите од јавен карактер врз основа на член 109 став 13 од Законот за општата управна постапка (“Службен весник на Република Македонија“ бр. 124/2015), а согласно член 27, член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалба изјавена од М.Р од Скопје, поднесена против ЈП Комунален сервис Валандово, по предметот Барање за пристап до информации од јавен карактер, на 15.12.2023 година го донесе следното

**Р Е Ш Е Н И Е**

1. Жалбата изјавена од М.Р од Скопје, поднесена против ЈП Комунален сервис Валандово, заведена во Агенцијата под бр. 08-357 на 04.12.2023 година, по предметот Барање за пристап до информации од јавен карактер **СЕ УВАЖУВА**.
2. **СЕ ЗАДОЛЖУВА** Имателот на информации на Барателот да му ја достави бараната информација на начин и во форма на ведени во Барањето.
3. Имателот на информации е должен да го спроведе ова Решение во рокод 15 дена од денот на неговиот прием и за истото да ја извести Агенцијата.

**О Б Р А З Л О Ж Е Н И Е**

## М.Р од Скопје, како што е наведено во Жалбата, на 22.08.2023 година поднела Барање за пристап до информации од јавен карактер до ЈП Комунален сервис Валандово, со кое побарала по пошта или по е-маил да и се достави фотокопија или електронски записод следната информација:

„1. Дали имате издадено Решение за одобрение за водоводен приклучок на водоводната мрежа за катастарската парцела КП 1649, викано место/улица Горна Маала, Јосифово, сопственик М.Т., ул....., ..... и ако имате издадено фотокопија од истото;

1. Информација, дали Вие како ЈП го извршивте поставувањето на новиот приклучок на водоводната мрежа за КП 1649 на ден 16.08.2023 година:
2. Информација, дали Вие како ЈП го поставивте водомерот на КП 1649 на ден 16.08.2023 година;
3. Информација, дали Вие како ЈП го извршивте сечењето на асфалтот и прекопот на улицата од катастарска парцела КП 1649 до КП 1606 дел 1, викано место Горна Маала, Јосифово;
4. Дали имате прибавено Решение за дозвола за прекоп на улицата од Општината и фотокопија од истото;
5. Имајќи предвид на КП нема постоечки објект, дали го имате прибавено соодветното Решение за одобрение за градба за КП 1649;
6. Информација, кои се прописите при поставување на водомер и дали е потребно да има ископано и бетонирано шахта пред поставување на водомер, имајќи предвид дека истиот не е поставен во шахта, туку на нива;
7. Кои документи се потребни да се достават во прилог заедно со Барањето за издавање на Решение за водоводен приклучок?“

Имателот на информации на ова Барање не одговорил во законски предвидениот рок, поради што Барателот на информацијата, во законски предвидениот рок, поднел Жалба заведена во Агенцијата под бр.08-357 од 26.09.2023 година.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, со Решение бр.08-357 од 24.11.2023 година Жалбата **Ја уважи и предметот го врати на повторно постапување пред првостепениот орган**,со укажување и давање насоки за повторно постапување на првостепениот орган.

Имателот на информации постапувајќи по Решението на Агенцијата на 19.10.2023 година до Агенцијата достави Одговор на барање бр.03-767/6 од 19.10.2023 година, насловен до Моника Раденовиќ.

Барателот на информации на 04.12.2023 година до Агенцијата достави Жалба,заведена под бр.08-357, во која е наведено: „...поради молчење на администрација од страна на ЈП Комунален сервис Валандово ... по однос на поднесено барање за пристап до информации од јавен карактер на ден 01.11.2023 година испратено препарочано по пошта и истото поднесено електронски по е-маил на ден 02.11.2023 година“.

Во Жалбата и прилозите кон истата е видно дека, брз основа на првичното Барање М.Р од Скопје, на 01.11.2023 година поднела ново Барање за пристап до информации од јавен карактер до ЈП Комунален сервис Валандово, со кое побарала по пошта да и се достави фотокопија од следната информација:

1. Фотокопија од издадено Решение за водоприклучна согласност со број 09-232/2023 година од 16.08.2023 за КП 1649, викано место/улица Горна Маала, Јосифово, сопственик М.Т, ул......, Јосифово, цитирано во ваш Одговор на Барање за пристап до информации од јавен карактер со број 03-767/6 од 19.10.2023 година;
2. Фотокопија од добиено Барање за водоприклучна согласност со Ваш бр. 09-232/2023 од 11.08.2023 година, цитирано во ваш Одговор на Барање за пристап до информации од јавен карактер со број 03-767/6 од 19.10.2023 година;
3. Фотокопија од изготвен Записник за приклучок на јавна водоводна мрежа бр. Сл. 16.08.2023 год. за поставен водомер со број 4064 марка ISO на КП 1649, цитирано во ваш Одговор на Барање за пристап до информации од јавен карактер со број 03-767/6 од 19.10.2023 година, поставен од овластен вработен на ЈП Комунален Сервис Валандово
4. Фотокопија од предмер пресметка и фотокопија од доставена фактура од лицето М.Т, ул. ..... , Јосифово за водоприклучна согласност за катастарската парцела КП 1649, викано место/улица Горна Маала, Јосифово;
5. Фотокопија од Договор склучен помеѓу корисник на услугите М.Т, ул....., Јосифово за катастарската парцела КП 1649, викано место/улица Горна Маала, Јосифово и давателот на услугите ЈП Комунален Сервис Валандово;
6. Фотокопија од доказ за уплатена такса за водоводен приклучок во износ од 7000 денари за КП 1649, викано место/улица Горна Маала, Јосифово, сопственик М.Т;
7. Фотокопија од издадени сметки за вода за КП 1649, викано место/улица Горна Маала, Јосифово, сопственик М.Т, по поставен водомер со број 4064 марка ISO на КП 1649, за месец Август, Септември и Октомври, 2023 година;
8. Информација, зошто поставениот водомер со број 4064 марка ISO на КП 1649, не е поставен во “водомерна шахта“?
9. Информација, дали давате водоприклучна согласност за ниви?
10. Информација, дали е дозволена водата за пиење да се користи за наводнување на земјоделски култури?
11. Дали на Имотен лист доставен заедно со барањето за издавање на Решение за водоводен приклучок, потребно е да има наведено доказ за легално запишан објект?

Имателот на информации на ова Барање не одговорил во законски предвидениот рок, поради што Барателот на информацијата, во законски предвидениот рок поднел Жалба, заведена во Агенцијата под арх. бр. 08-357 на 04.12.2023 година, во која е наведено: „...поради молчење на администрација од страна на ЈП Комунален сервис Валандово ... по однос на поднесено барање за пристап до информации од јавен карактер на ден 01.11.2023 година испратено препарочано по пошта и истото поднесено електронски по е-маил на ден 02.11.2023 година“.

Агенцијата со електронски допис бр.08-357 од 04.12.2023 година, ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

На 06.12.2023 година Имателот на информации до Агенцијата достави Одговор на жалба бр.03-908/3 од 06.12.2023 година. Во Одговорот е наведено: „...Според бараните информации сметаме дека овие истите спаѓаат во исклучок од слободен пристап на информации согласно член 6 став 1 точка 2 од Закон за слободен пристап до информации од јавен карактер, односно се бара личен податок чие откривање би значело повреда на заштитата на личните податоци и член 6 став 1 точка 7 информација од документ што е во постапка на подготвивање и сеуште е предмет на усогласување кај имателот на информации, чие откривање би предизвикало погрешно разбирање на содржината, поради тоа што истите информации на Барателот му беа доставени во претходно Барање во форма на информација каде што може да се види во Одговор на Барање за пристап до информации од јавен карактер со наш број 03-767 од 19.10.2023 година, но во овој случај Барателот бара да му се достави фотокопија од наведената документација, па така доколку се достават овие документи во форма на фотокопија до Барателот ќе се откријат лични податоци на корисникот на услугите споменат во претходните информации, чие откривање би значело повреда на заштита на личните податоци...“.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа **Жалбата** изјавена од Барателот на информацијата и останатите расположливи списи, истата **ја уважии го задолжи Имателот на информации на барателот да му ги достави бараните информациина начин и во форма наведени во Барањето по прекривање на евентуални лични податоци, во рок од 15 дена од денот на доставување на Решението**, поради следното:

По разгледувањето на Жалбата и списите во врска со предметот, Агенцијата утврди дека Имателот на информации не постапил согласно одредбите од Законот за слободен пристап до информации од јавен карактер, бидејќи постапувајќи по Барањето, на Барателот не му ја доставил бараната информација.

Имателот на информации не ги испочитувал одредбите од Законот за слободен пристап до информации од јавен карактер и по укажувањато на Агенцијата во Решението бр.08-357 од 03.10.2023 година, односно не постапил согласно член 20 од Законот за слободен пристап до информации до јавен карактер и не донел **решение**во врска со поднесеното ново Барање.

Во конкретниот случај Барателот на информации постапил согласно член 24 став 3 од Законот за слободен пристап до информации кој гласи “Ако, како резултат на добиената информација, произлезе барање за дополнителна информација поврзана со документите кои ги поседува имателот на информацијата, барателот поднесува ново барање, согласно со членовите 15 и 16 од овој закон, заедно со одговорот што веќе го добил“.

Што се однесува до наводите во Одговорот на жалба „...според бараните информации сметаме дека овие истите спаѓаат во ... член 6 став 1 точка 7 информација од документ што е во постапка на подготвивање и сеуште е предмет на усогласување ...“, Агенцијата му укажува на Имателот на информации дека во Законот за слободен пристап до информации од јавен карактер (“Службен весник на Република Северна Македонија“ бр. 101/2019)не постои член 6 став 1 точка 7.

Агенцијата му укажува на Имателот на информации дека е должен да донесе **Решение,** со кое ќе одговори позитивно на бараната информација и ќе му ги достави во целост бараните информации на начин и форма наведени во Барањето, со претходно прекривање на евентуално содржани заштитени лични податоци во бараните информации.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**